白鶴吟示覺海元公
作者：王安石
朝代：宋

paragraphs: 白鶴聲可憐，紅鶴聲可惡。
白鶴靜無匹，紅鶴喧無數。
白鶴招不來，紅鶴揮不去。
長松受穢死，乃以紅鶴故。
北山道人曰，美者自美，吾何爲而喜。
惡者自惡，吾何爲而怒。
去自去耳，吾何闕而追。
來自來耳，吾何妨而拒。
吾豈厭喧而求靜，吾豈好丹而非素。
汝謂松死吾無依邪，吾方捨陰而坐露。